I.	Úvod
II.	 Informácia o oficiálnej rozvojovej pomoci poskytnutej SR v roku 2005
1.	ODA SR v r. 2005
2.	Ministerstvá a iné ústredné orgány štátnej správy
2.1	Ministerstvo zahraničných vecí SR     
2.2	Ministerstvo školstva SR
2.3 Ministerstvo financií SR                      
2.4 Ministerstvo životného prostredia SR  
2.5 Ministerstvo vnútra SR
2.6 Ministerstvo pôdohospodárstva SR 
2.7 Ministerstvo obrany SR
2.8 Úrad jadrového dozoru SR 
2.9 Úrad pre normalizáciu, metrológiu a skúšobníctvo SR 
3.	Finančné inštitúcie
3.1 Exportno-importná banka SR 
3.2 Národná Banka Slovenska

      III.       Humanitárna pomoc

IV.       Vykazovanie finančných memoránd Národného programu ODA
1. Finančné prostriedky programu 05T0A – ODA 2005
2. Zhodnotenie použitia rozpočtových prostriedkov
2.1 Trustový fond UNDP
2.2. Bratislava – Belehrad Fond
V.          Prílohy
1.   Slovenská ODA v roku 2005 podľa rezortov

I.	Úvod

       Spoluzodpovednosť ekonomicky vyspelých krajín za globálny rozvoj vedie aj Slovenskú republiku  ako člena Organizácie pre ekonomickú spoluprácu a rozvoj  a Európskej únie  k serióznemu prístupu a efektívnemu poskytovaniu oficiálnej rozvojovej pomoci (ODA) rozvojovým krajinám. Dôležitý dokument, ku ktorému sa Slovenská republika jednoznačne prihlásila , sú Miléniové rozvojové ciele OSN (MDGs). Hlavným dôvodom je, že Slovensko ako súčasť donorskej komunity, chce v rámci svojich možností pomôcť riešeniu globálnych problémov, ako sú odstránenie chudoby a extrémneho hladu, dosiahnutie všeobecného vzdelania, podpora rodovej rovnosti, zníženie detskej úmrtnosti, zlepšenie tehotenského zdravia, boj so smrteľnými chorobami ako HIV/AIDS, malária a i., či zabezpečenie trvalej udržateľnosti životného prostredia a rozvoj globálneho partnerstva pre rozvoj. 

       Rozvojová pomoc patrí medzi priority vonkajších vzťahov Európskej únie. EÚ sa zaviazala dosiahnuť kolektívnu úroveň výdavkov na ODA (0,51%HDP) s tým, že jednotlivé členské štáty EÚ-15 musia zabezpečiť na ODA vo svojich rozpočtoch 0,58% HDP do roku 2010 a 0,7 % HDP do roku 2017. Uvedomujúc si, že pre nové členské krajiny je dosiahnutie uvedeného cieľa ťažké, EK pre ne stanovila nový individuálny cieľ - 0,17% ODA/HDP do roku 2010 a 0,33% do roku 2015.

II.   Informácia o oficiálnej rozvojovej pomoci  poskytnutej Slovenskou republikou v roku  2005

        MZV SR  vypracováva  správu  o  oficiálnej  rozvojovej  pomoci  pravidelne  od  roku 2002 a predkladá ju do vlády na základe uznesenia vlády SR č. 332 z 3. apríla 2002
 
Informácia o oficiálnej rozvojovej pomoci poskytnutej Slovenskou republikou v roku 2005 je vypracovaná na základe smernice DCD/DAC(2000)10 (Development Co-operation Directorate/Development Assistance Committee)  schválenej taktiež uznesením vlády SR č. 332/  2002.  Slovenská republika je členom OECD od roku 2000 a i keď SR zatiaľ nie členom DAC,  podklady zo správy  sú zasielané Výboru pre rozvojovú pomoc DAC.

1.	ODA SR v roku 2005

 Slovenská republika poskytla v roku 2005 oficiálnu rozvojovú pomoc vo výške 1 739 551 tis. Sk s podielom ODA/HDP 0,12%  (príloha č. 1).   Pre porovnanie v roku  2004 to bolo  913 997 tis. Sk, čo tvorilo podiel 0,073 % na HDP a v roku 2003  553 521 tis. Sk s podielom 0,046%ODA/HDP. V absolútnych číslach ide o zvýšenie o 825 554 tis.  Sk v porovnaní s rokom 2004.
 
Uvedený nárast bol spôsobený predovšetkým týmito faktormi:

•	odpustenie dlhov rozvojovým krajinám (Sudán, Afganistan, Irak, Albánsko) 527 300 tis. Sk 

•	vstupom do EÚ začala Slovenská republika prispievať do spoločného rozpočtu.
     4,82% z tohto príspevku sa automaticky vyčleňuje pre rozvojovú pomoc a spoluprácu.
     V absolútnom vyjadrení ide o sumu 697 797 tis. Sk (nárast v porovnaní s rokom 2004
           o 286 000 tis. Sk)

       Oficiálna rozvojová pomoc bola tvorená  46 % multilaterálnou a 54 % bilaterálnou pomocou (zvýšený podiel u  bilaterálnej pomoci spôsobilo najmä odpustenie dlhov rozvojovým krajinám) .

  Dôležitým momentom je aj štruktúra financovania slovenskej ODA. Kým celková pomoc každoročne rastie, objem bilaterálnej pomoci cez projekty slovenských subjektov je už tri roky nezmenený (160 mil. Sk), a tak jej podiel na celkovej pomoci klesol za dva roky z približne 30% na 10%. Pritom práve bilaterálna projektová pomoc je priamym nástrojom zahraničnej politiky, využíva slovenské know-how a skúsenosti, zviditeľňuje Slovensko, prehlbuje vzťahy s rozvojovými krajinami a slovenským subjektom efektívne pomáha priamo sa etablovať v rozvojových krajinách. Je preto potrebné postupne meniť podiel prostriedkov na bilaterálne projekty na celkovej pomoci , tak ako je tomu v prípade väčšiny štandardných donorov. 

Tabuľka 1) ODA SR od roku 2002 s predpokladaným vývojom v roku 2010 a v roku 2015 
v tis . Sk   (pri predpokladanom 5% ročnom raste HDP)

   
Rok	V absolutných číslach	% ODA/HDP	
2002	   257 600 	0,024	
2003	   553 500 	0,048	
2004	                     910 500 	0,072	
2005 	1 739 551 	0,120	
Cieľový rok 2010 	                  3 200  000	0,17	
           Cieľový rok 2015  	                  7 800  000	0,33 	

2. 	Ministerstvá a iné ústredné orgány štátnej správy

2.1	Ministerstvo zahraničných vecí SR

Dôležitým predpokladom pre koncepčný prístup k slovenskej rozvojovej pomoci boli vládou schválené strategické dokumenty - Strednodobá koncepcia oficiálnej rozvojovej pomoci na roky 2003 - 2008 (5. 6. 2003, uznesením č. 432) a Národný program oficiálnej rozvojovej pomoci na rok 2005 (21. 5. 2005, uznesením č. 367).  
Prvý z uvedených dokumentov definuje konkrétne strategické ciele, úlohy, teritoriálne a sektorové priority, princípy a kľúčových partnerov slovenskej oficiálnej rozvojovej pomoci. Druhý dokument stanovuje konkrétne využitie rozpočtu ODA v roku 2005 a rozdeľuje ho na dva komponenty – Fond Bratislava Belehrad zameraný na spoluprácu so Srbskom a Čiernou Horou (prvá programová krajina slovenskej rozvojovej pomoci) a Trust Fond zameraný na projekty v 12  krajinách slovenskej ODA.
        Na základe podpísaného Finančného memoranda medzi MZV SR a UNDP došlo k  transferu finančných prostriedkov pre rozvojový program UNDP v rámci programu 05T0A – Oficiálna rozvojová pomoc (ODA) vo  výške  102 661 tis. Sk. 
Po podpísaní Rámcovej dohody o externom zabezpečovaní niektorých funkcií spojených s implementáciou Národného programu slovenskej ODA došlo k realizácii prevodu finančných prostriedkov implementačnej agentúre BBF Nadácii na podporu občianskych aktivít (NPOA) vo výške 58 000 tis. Sk. Využitím prostriedkov pre oba komponenty sa bude zaoberať kapitola Vykazovanie finančných memoránd Národného programu ODA na rok 2005.
V rámci MZV SR sa ďalej poskytovaná ODA, podobne ako v predchádzajúcich rokoch, koncentrovala  na príspevky do medzinárodných organizácií a programov. Výška týchto príspevkov dosiahla v roku 2005 sumu 47 047 tis. Sk.  Podľa smernice pre štatistické výkazníctvo Výboru pre rozvojovú pomoc (DCD/DAC/(2000)10) sa do vykázanej ODA zahrnuli príspevky do medzinárodných organizácií buď v plnom, alebo čiastočnom rozsahu (príloha. č.1). 
Ďalším multilaterálnym príspevkom započítateľným ako ODA je výška podpory pre regionálnu kanceláriu UNDP v Bratislave, ktorá bola vyčíslená na  23 731 tis. Sk.
	Súčasťou štatistickej informácie sú i vyčíslené  administratívne náklady MZV, vynakladané v rámci poskytovania ODA (príloha č. 1). 
	MZV SR  v súlade so smernicou pre štatistické výkazníctvo Výboru pre rozvojovú pomoc OECD poskytlo v roku 2005 rozvojovú pomoc vo výške 229 671 tis. Sk. 

2.2	Ministerstvo školstva SR

	Štúdium zahraničných vysokoškolských študentov v Slovenskej republike zabezpečuje MŠ SR z prostriedkov vyčlenených každoročne pre tento rezort. Štipendiá sú prednostne poskytované študentom z krajín vybraných ako teritoriálne priority Slovenskej ODA v súlade s uznesením vlády č. 432/2003.
Oficiálna rozvojová pomoc (ODA) poskytnutá za rezort školstva formou štipendií a príspevkov pre študentov  z rozvojových krajín predstavovala  32 216 tis. Sk. 

             Ministerstvo školstva SR v r. 2005 nevyčerpalo stanovený objem finančných prostriedkov na Oficiálnu rozvojovú pomoc vo výške 9 097 tis. Sk. Na základe dohody zainteresovaných ministerstiev (MZV SR a MŠ SR) rezort školstva  nedočerpané finančné prostriedky použil v roku 2005 na dofinancovanie regionálneho školstva. Podmienkou tejto dohody bolo, že nevyčerpaný objem z roku 2005 bude v roku 2006 v plnej výške vrátený do kapitoly Oficiálnej rozvojovej pomoci a tieto finančné prostriedky budú použité na rozvojové vzdelávanie.

2.3	Ministerstvo financií SR

Rezort Ministerstva financií SR primárne zabezpečuje spoluprácu s medzinárodnými finančnými inštitúciami. V roku 2005 realizoval rezort vklad  ako ODA príspevok do  Európskej banky pre obnovu a rozvoj  vo výške 48 462 tis. Sk. 
Vstupom do Európskej únie SR prispieva do všeobecného rozpočtu EÚ. 4,82%  z tohto príspevku sa klasifikuje ako ODA. Za rok 2005 ide v  absolútnom vyjadrení o sumu 697 797 tis. Sk.   Administratívne náklady rezortu dosiahli výšku 2 000 tis. Sk.
Do ODA bolo zahrnuté i odpustenie dlhov v zmysle uznesení vlády , resp. na základe medzivládnej dohody. V prípade Iraku išlo u sumu 35 000 tis. Sk, u Albánska o  čiastku  39 400 tis. Sk. Celková suma odpustenia dlhov v Sudáne (1 270 000 tis. Sk) a v Afganistane(88 900 tis. Sk) za rozložila do 3 rokov. Do  ODA za rok 2005 sa teda za Sudán započítala suma 423 300 tis. Sk a za Afganistan 29 600 tis. Sk. 

             Celková rozvojová pomoc MF SR v roku 2005 predstavuje  1 227 097  tis. Sk.             

2.4	Ministerstvo životného prostredia SR   

V oblasti životného prostredia sa oficiálna rozvojová pomoc koncentrovala na multilaterálne príspevky do medzinárodných dohovorov a fondov Organizácie Spojených národov a iných mnohostranných inštitúcií – UNEP Environmentálny fond, UN FCCC, CITES, IUCN, Kyótsky protokol a Zverenecký fond UNEP pre Montrealský  protokol o látkach poškodzujúcich ozónovú vrstvu. V roku 2005 dosiahla výška členských   príspevkov  3 609 tis. Sk, čo je porovnateľné s predchádzajúcim rokom. 
Členské príspevky do fondov medzinárodných organizácií a environmentálnych dohovorov vykazované ako ODA  sú rozpočtované v medzirezortnom programe Oficiálna rozvojová pomoc MŽP SR. 

2.5	Ministerstvo vnútra SR

Ministerstvo vnútra SR poskytlo pomoc prostredníctvom dvoch podriadených úradov - Migračného úradu a Úradu civilnej  ochrany.  Úrad civilnej ochrany MV SR sa podieľal v roku 2005  na  realizácii  humanitárnej  pomoci  v  Pakistane,  Indonézii,  Srí Lanke,  Bulharsku  
a Rumunsku  v celkovej výške 40 150 tis. Sk.
Migračný úrad MV SR poskytol zo svojho rozpočtu finančné prostriedky na prenájom priestorov Zastupiteľského úradu vysokého komisára OSN pre utečencov (UNHCR) a  Medzinárodnej organizácii pre migráciu (IOM) v celkovej výške 565 000 Sk. Do ODA boli zahrnuté i prostriedky Migračného úradu,  ktoré sú použité na výdavky na zabezpečenie azylovej politiky v zmysle zákona 480/2002 Z. z. o azyle a o zmene a doplnení niektorých zákonov v zmysle zákona 606/2003 Z. z. Tieto prostriedky boli použité výlučne na území SR  a dosiahli výšku  96 916 tis. Sk. 
Celkovo  MV SR prostredníctvom svojich dvoch podriadených útvarov poskytlo pomoc vo výške 137 066 tis. Sk.

2.6	Ministerstvo pôdohospodárstva SR 
 
   Rezort MP SR zabezpečuje rozvojovú spoluprácu najmä prostredníctvom podpory aktivít FAO. 
   MP SR si v rámci svojej rozpočtovej kapitoly na rok 2005  alokovalo  sumu 1 450 tis. Sk na ODA. Táto čiastka  bola jednorazovým príspevkom poskytnutá Výskumnému ústavu potravinárskemu(VÚP)na projekt Stredisko FAO o údajoch v zložení potravín pre krajiny strednej a východnej Európy CEECFOODS v rámci subprogramu oficiálnej rozvojovej pomoci vrátane podpory odbornej účasti zástupcov rozvojových krajín z Arménska a Gruzínska na koordinačnom stretnutí  a týždenná stáž zástupcu Gruzínska na VÚP v Bratislave. Z rozpočtovej kapitoly MP SR bol ďalej poskytnutý príspevok do ďalších programoch a projektoch, akými sú napr. 4  medzinárodné workshopy a konferencie FAO a OECD v hostiteľstve SR, prevádzkovanie depozitnej knižnice FAO a podpora programu využitia Slovenského strediska vo FAO v Ríme.
Z rozpočtovej kapitoly MZV SR boli hradené nasledovné príspevky vykazované ako oficiálna rozvojová pomoc:
1.	 Svetový potravinový program (WFP) - dobrovoľný príspevok vlády SR vo výške 15 000 USD a 9 000 USD pre Program núdzovej, priebežnej potravinovej pomoci pre deti a ženy v Iraku.
2.	51% z celkového príspevku Slovenskej republiky do Organizácie Spojených národov pre výživu a poľnohospodárstvo (FAO). Táto suma je však vykázaná ako multilaterálny príspevok (príloha č. 1).
   
          Celková suma ODA za rezort  predstavuje   4 041 tis. Sk.  

2.7  Ministerstvo obrany SR

V rozpočtovej kapitole MO SR neboli účelovo viazané prostriedky na poskytnutie ODA. Ministerstvo obrany sa však zapája do procesu ODA poskytovaním humanitárnej , resp. posthumanitárnej pomoci, predovšetkým v rámci mierových operácií. Pakistanu bola poskytnutá humanitárna pomoc vo výške  8 700 tis. Sk  a Iraku  943 tis. Sk. V oboch prípadoch išlo o dodávku materiálu. V Afganistane sa vykonávala úprava letiskových plôch a budovanie letiskovej infraštruktúry na medzinárodnom letisku Bagram s finančným vyčíslením 89 016 tis. Sk. Celkovo MO SR poskytlo pomoc vo výške 98 689 tis. Sk. 

2.8  Úrad jadrového dozoru SR

Úrad jadrového dozoru vykázal v roku 2005 ODA vo výške 4 589 tis. Sk. V tejto sume je zahrnutý príspevok do Medzinárodnej agentúry pre atómovú energiu (MAAE) vo výške 3 039 tis. Sk. Okrem toho Slovensko do spomenutého fondu bonusom 1 150 tis.Sk, ktoré boli prerozdelené medzi tri technické a rozvojové projekty MAAE v Arménsku, Bosne a Hercegovine a v Macedónsku.

2.9   Úrad pre normalizáciu, metrológiu a skúšobníctvo SR

Úrad pre normalizáciu, metrológiu a skúšobníctvo SR v roku 2005 prostredníctvom podriadenej organizácie Slovenský metrologický ústav pokračoval v realizácii  projektu v Kirgizskej republike. Výška spolufinancovania je  310 000 Sk.

3. 	Finančné inštitúcie

3.1 Exportno-importná banka Slovenskej republiky

Exportno-importná banka SR (EXIMBANKA) poskytuje poistenie vývozných úverov, vývozné úvery a iné produkty podľa potrieb vývozcov. Napriek tomu, že ich výška pre rozvojové krajiny dosiahla 2 mld. Sk, nie je ich zatiaľ možné klasifikovať ako ODA. Po získaní členstva SR v DAC bude možné klasifikovať podľa smernice hodnoty prijatého rizika pri poistení vývozných úverov do jednotlivých krajín ako iné oficiálne toky. 

3.2  Národná banka Slovenska (NBS)
 NBS  poskytla v roku 2005  technickú pomoc pracovníkom centrálnej banky Albánska a Ukrajiny vo výške 113 000 Sk.  

III. Humanitárna pomoc

Humanitárna pomoc Slovenskej republiky v roku 2005 bola najviac ovplyvnená tragédiou v dôsledku ničivých prívalových vĺn cunami a následných povodní v krajinách ležiacich v teritóriu Indického oceánu a zemetrasením v Pakistane. Tieto udalosti si vyžiadali stotisíce obetí a rozsiahle straty  majetku a domovov pre vyše milióna ďalších osôb. 
MZV SR poskytlo finančný príspevok 14,5 mil. Sk medzinárodným humanitárnym organizáciám - UNICEF (Detský fond OSN), IFRC (Medzinárodná federácia Červeného kríža a Červeného polmesiaca) a  OCHA (Úrad OSN pre koordináciu humanitárnych záležitostí) na realizáciu projektov zameraných na pomoc deťom, zdravotnú pomoc a koordináciu humanitárnych aktivít.
 V praxi bol tiež overený mechanizmus posthumanitárnych projektov. V rámci samostatného grantového kola bolo vyčlenených 10,0 mil. Sk na 3 vybraté humanitárne projekty slovenských mimovládnych organizácií so zameraním na pomoc rybárskym rodinám na Srí Lanke, pomoc komunitám v Indii a na výstavbu školy v Indonézii.
K pomoci ľuďom postihnutým cunami sa pripojili aj slovenské humanitárne organizácie prostredníctvom verejných zbierok a Ministerstvo vnútra SR dvomi zásielkami humanitárneho materiálu a vyslaním tímu záchranárov. 

V októbri 2005 postihlo južnú Áziu (oblasť Kašmíru) ničivé zemetrasenie so silou 7,6 stupňa Richterovej stupnice, ktoré si vyžiadalo cez 73 tis. obetí. Na postihnutom území boli zaznamenané aj rozsiahle materiálne škody, následkom čoho viac ako 3,5 milióna miestneho obyvateľstva zostalo bez strechy nad hlavou v chladnom vysokohorskom prostredí.
Na výzvu krajín postihnutých ničivým zemetrasením a požiadavku medzinárodného spoločenstva rýchlo reagovala aj Slovenská republika a poskytla Pakistanu materiálnu a finančnú pomoc.
	  
               Materiálna pomoc bola realizovaná formou dodávky 10 ton humanitárneho tovaru v hodnote 6,0 mil. Sk. Zásielku zabezpečil Úrad civilnej ochrany SR leteckým špeciálom MV SR na letisko v Islamabáde, kde bola odovzdaná pakistanskej strane ( finančné vyčíslenie letu 
4  mil.Sk).  Humanitárno - materiálnu pomoc Pakistanu vo výške 8,7 mil.Sk  poskytlo i MO SR.

              Vláda SR odsúhlasila Pakistanu mimoriadny finančný príspevok vo výške 12,0 mil. Sk na zabezpečenie humanitárnej pomoci. Finančné prostriedky rozdelilo MZV SR medzi štyri slovenské mimovládne organizácie, z ktorých každá obdržala 1,0 mil. Sk (OZ Človek v ohrození, ADRA Slovensko, Slovenský červený kríž a Slovenská katolícka charita) a dve medzinárodné humanitárne organizácie, keď bol pridelený rovnaký príspevok po 4,0 mil. Sk pre UNICEF a pre WHO.

               Humanitárna pomoc formou dodávky humanitárneho materiálu Iraku vo výške 
943 tis. Sk poskytlo Iraku Ministerstvo obrany SR.

IV.	Vykazovanie finančných memoránd Národného programu oficiálnej rozvojovej pomoci 

Vyhodnotenie finančných memoránd Národného programu oficiálnej rozvojovej pomoci za rok 2005 sa predkladá na základe uznesenia č. 552/2003 bodu B.8

1. Finančné prostriedky programu 05T0A - Oficiálna rozvojová pomoc na rok 2005 

Na základe uznesenia vlády SR č. 332/2002 zo dňa 3. 4. 2002 je MZV SR koordinátorom poskytovania slovenskej oficiálnej rozvojovej pomoci (ODA). V praxi to znamená, že MZV SR je gestorom medzirezortného programu 05T – ODA, ktorý vznikol od roku 2003 na základe metodického pokynu  MF SR o programovom rozpočtovaní. Účastníkmi programu v roku 2005 boli MZV SR, MŠ SR, MV SR, MP SR a MŽP SR.
Kľúčovým dokumentom k ODA bol Národný program oficiálnej rozvojovej pomoci na rok 2005. Na základe neho boli podpísané finančné memorandá s UNDP a vládou Srbska a Čiernej Hory. Tento dokument stanovuje konkrétne využitie rozpočtu, ktorý v rámci programu 05T dostáva do svojej rozpočtovej kapitoly MZV SR. Národný program ODA (NP ODA) na rok 2005 bol schválený vládou SR č. 367  dňa 10. mája 2005. NP ODA rozdeľuje finančné prostriedky na dva komponenty:

1.	Komponent Trustový Fond UNDP
2.	Komponent Bratislava-Belehrad Fond

2. Zhodnotenie použitia rozpočtových prostriedkov vynaložených na realizáciu programu podľa účastníkov programu:

Ministerstvo zahraničných vecí SR

     V roku 2005 bolo v rámci podprogramu 05T0A alokovaných pre MZV SR 160 661 tis. Sk. Tie boli rozdelené následovne:

          2.1  Trustový Fond UNDP (TF) 

       V roku 2005 bolo na TF alokovaných 102 661 tis. Sk  na financovanie projektov v 13 projektových rozvojových krajinách (Afganistan, Albánsko, Bosna a Hercegovina, Kambodža, Kazachstan, Kenská republika, Kirgizsko, Macedónsko, Mongolsko, Mozambik, Sudán, Tadžikistan a Uzbekistan). V priebehu roku 2005 bolo schválených Riadiacim výborom TF UNDP 15 projektov v celkovej hodnote 57 319 tis. Sk. 

         Z rozpočtu NP ODA bolo vyčlenených 10 000 tis. Sk  na financovanie projektov pre Ukrajinu a Bielorusko prostredníctvom komponentu TF UNDP. V roku 2005 sa realizovali 3 projekty v celkovej hodnote 9 052 tis. Sk. 

          Celkové administratívne náklady ACU pri spravovaní Trustového fondu  boli vyčíslené na 5 859 tis. Sk.

           V roku 2005 sa z TF UNDP financovalo 13 projektov na rozvojové vzdelávanie v celkovej hodnote  837 tis. Sk.

               Celkové čerpanie finančných prostriedkov Trustového fondu v roku 2005 bolo      
      v  hodnote    73 067 tis. Sk. 

2.2  Bratislava-Belehrad Fond (BBF)

V roku 2005 bolo na BBF alokovaných 58 000 tis. Sk na financovanie projektov pre programovú krajinu Srbsko a Čierna Hora.

V priebehu roku 2005 bolo schválených 22 rozvojových projektov v celkovej hodnote 53 360 tis. Sk.

Administratívne náklady ACU na spravovanie BBF boli vyčíslené na 4 640  tis. Sk.

      Celkové čerpanie finančných prostriedkov BBF v roku 2005 bolo  58 000 tis. Sk.

          Detailnejšie informácie  o použití prostriedkov oboch komponentov ( Trustový fond, BBF)
   sú uvedené vo výročných správach , ktoré sa nachádzajú aj na MZV SR.